
PËR DËRGIMIN E KOMPANISË PAQERUAJTËSE SHQIPTARE NË BOSNJË-HERCEGOVINË PËR TË MARRË PJESË NË OPERACIONIN “ALTHEA” TË BASHKIMIT EUROPIAN

Në mbështetje të neneve 12 pika 3 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1

Dërgohet një kompani shqiptare në Bosnjë-Hercegovinë për të marrë pjesë në operacionin "ALTHEA" të Bashkimit Europian, në zbatim të Rezolutës së Këshillit të Sigurimit të Kombeve të Bashkuara nr.1551, datë 9.7.2004.

Neni 2

Statusi i kësaj force të jetë ai i përcaktuar në marrëveshjen "SOFA", miratuar me ligjin nr.8034, datë 22.11.1995 "Për ratifikimin e marrëveshjes ndërmjet palëve të Traktatit të Atlantikut të Veriut, lidhur me statusin e forcave".

Neni 3

Ushtarakët, që do të marrin pjesë në operacionin "ALTHEA", për ditët e qëndrimit në këtë operacion, veç pagës mujore, marrin, për vështirësi shërbimi, edhe një shpërblim ditor, në masën që do të caktohet me vendim të Këshillit të Ministrave.

Neni 4

Ministria e Mbrojtjes të marrë të gjitha masat organizative e teknike për realizimin e detyrave nga kompania paqeruajtëse.

Neni 5

Ligji nr.8139, datë 5.9.1996 "Për dërgimin e kompanisë paqeruajtëse shqiptare për të marrë pjesë në operacionin e NATO-s "Përpjekja e përbashkët" në ish-Jugosllavi", shfuqizohet.

Neni 6

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.4417, datë 13.12.2004 të Presidentit të Republikës së Shqipërisë, Aldred Moisiu



